คริสเตียโน โรนัลโด

กริชตียานู รอนัลดู ดุช ซังตุช อาไวรู (โปรตุเกส: Cristiano Ronaldo dos Santos Aveiro; เกิด 5 กุมภาพันธ์ ค.ศ. 1985) หรือที่รู้จักกันในนาม คริสเตียโน โรนัลโด และชื่อเล่นที่เรียกทางสื่อว่า CR7 เป็นนักฟุตบอลชาวโปรตุเกสซึ่งเล่นในตำแหน่งกองหน้า และเป็นกัปตันทีมอันนัศร์ สโมสรในซาอุดีโปรเฟสชันนัลลีก และทีมชาติโปรตุเกส ได้รับการยกย่องให้เป็นหนึ่งในผู้เล่นที่ยิ่งใหญ่ที่สุดตลอดกาล เขาได้รับรางวัลบาลงดอร์ 5 สมัย, รางวัลรองเท้าทองคำยุโรป 4 สมัย และรางวัลนักฟุตบอลชายยอดเยี่ยมแห่งปีของสหภาพสมาคมฟุตบอลยุโรป 3 สมัยซึ่งเป็นสถิติสูงสุดทั้งสามรางวัลของผู้เล่นชาวยุโรป รวมทั้งรางวัลนักฟุตบอลยอดเยี่ยมของโลกแห่งปี 5 ครั้ง โรนัลโดยังครองสถิติสำคัญได้แก่ เป็นผู้เล่นที่ลงสนามมากที่สุด (183 นัด), ทำประตูมากที่สุด (140 ประตู), แอสซิสต์มากที่สุด (42 ครั้ง) และทำแฮตทริกมากที่สุด (8 ครั้ง) ในยูฟ่าแชมเปียนส์ลีก, เป็นผู้เล่นคนเดียวที่ทำประตูในฟุตบอลโลกรอบสุดท้าย 5 สมัย, เป็นผู้เล่นที่ลงสนามมากที่สุด (30 นัด), ทำประตูมากที่สุด (14 ประตู) และแอสซิสต์มากที่สุด (8 ครั้ง) ในฟุตบอลชิงแชมป์แห่งชาติยุโรป, เป็นนักฟุตบอลชายที่ทำประตูในนามทีมชาติมากที่สุด (135 ประตู) และลงสนามในนามทีมชาติมากที่สุดตลอดกาล (217 นัด) และเป็นผู้เล่นคนเดียวที่เป็นผู้ทำประตูสูงสุดประจำฤดูกาลในลีกสูงสุดของอังกฤษ สเปน และอิตาลี เขายังเป็นหนึ่งในห้าผู้เล่นที่ลงแข่งขันทางการมากกว่า 1,200 นัด โดยเป็นผู้เล่นที่ไม่ใช่ผู้รักษาประตูที่ลงสนามในการแข่งขันทางการมากที่สุด และเป็นนักฟุตบอลที่ทำประตูในการแข่งขันทางการมากที่สุด (925 ประตู) โรนัลโดชนะเลิศถ้วยรางวัล 33 รายการ ซึ่งรวมถึงแชมป์ลีก 7 สมัย, แชมป์ยูฟ่าแชมเปียนส์ลีก 5 สมัย, แชมป์ฟุตบอลชิงแชมป์แห่งชาติยุโรป และ แชมป์ยูฟ่าเนชันส์ลีก เขาได้รับการคัดเลือกใน ค.ศ. 2020 โดยฟร็องส์ฟุตโบลให้มีชื่อในบัลลงดอร์ดรีมทีมหรือ 11 ผู้เล่นยอดเยี่ยมตลอดกาล
โรนัลโดเริ่มต้นอาชีพกับสโมสรสปอร์ติงลิสบอน ก่อนจะย้ายไปแมนเชสเตอร์ยูไนเต็ดใน ค.ศ. 2003 และคว้าแชมป์พรีเมียร์ลีก 3 สมัย, เอฟเอคัพ 1 สมัย, ลีกคัพ 2 สมัย, ยูฟ่าแชมเปียนส์ลีก 1 สมัย และฟุตบอลชิงแชมป์สโมสรโลก 1 สมัย รวมทั้งคว้าบาลงดอร์สมัยแรกใน ค.ศ. 2008 ด้วยวัย 23 ปี ก่อนจะย้ายไปเรอัลมาดริดใน ค.ศ. 2009 ด้วยค่าตัว 94 ล้านยูโร ซึ่งเป็นสถิติโลกในขณะนั้น เขาเป็นหนึ่งในสามประสานในแนวรุกร่วมกับการีม แบนเซมา และ แกเร็ท เบล ซึ่งมีส่วนสำคัญในการพาทีมคว้าแชมป์ยูฟ่าแชมเปียนส์ลีกได้ 4 สมัยระหว่าง ค.ศ. 2014–2018 ในช่วงเวลาดังกล่าว โรนัลโดคว้าบาลงดอร์เพิ่ม 4 สมัยใน ค.ศ. 2013, 2014, 2016 และ 2017 และคว้าอันดับสองได้อีกสามครั้ง เป็นรองเพียง ลิโอเนล เมสซิ คู่แข่งคนสำคัญในอาชีพ โรนัลโดคว้าถ้วยรางวัลกับเรอัลมาดริด 15 รายการ ได้แก่ แชมป์ลาลิกา 2 สมัย, โกปาเดลเรย์ 2 สมัย, ซูเปร์โกปาเดเอสปัญญา 2 สมัย, ยูฟ่าแชมเปียนส์ลีก 4 สมัย, ยูฟ่าซูเปอร์คัพ 2 สมัย และ ฟุตบอลชิงแชมป์สโมสรโลก 3 สมัย และกลายเป็นผู้ทำประตูมากที่สุดตลอดกาลของสโมสร (450 ประตู) รวมทั้งเป็นผู้เล่นที่ทำประตูมากที่สุดตลอดกาลในยูฟ่าแชมเปียนส์ลีก เขายังเป็นผู้ทำประตูสูงสุดประจำฤดูกาลในรายการดังกล่าว 6 ฤดูกาลติดต่อกันตั้งแต่ ค.ศ. 2012–2018 โรนัลโดย้ายไปยูเวนตุสใน ค.ศ. 2018 ด้วยค่าตัว 100 ล้านยูโร ถือเป็นนักเตะที่มีค่าตัวสูงที่สุดสำหรับการย้ายทีมของสโมสรในอิตาลี และเป็นนักเตะอายุเกิน 30 ปีที่มีค่าตัวสูงที่สุด เขาคว้าแชมป์เซเรียอา 2 สมัย, ซูแปร์โกปปาอีตาเลียนา 2 สมัย และ โกปปาอีตาเลีย 1 สมัย รวมทั้งรางวัลผู้เล่นยอดเยี่ยมประจำฤดูกาลของเซเรียอา ก่อนจะย้ายกลับแมนเชสเตอร์ยูไนเต็ดใน ค.ศ. 2021 และเป็นผู้ทำประตูสูงสุดประจำฤดูกาลของสโมสร โรนัลโดถูกยกเลิกสัญญาในปีต่อมา และย้ายร่วมทีมอันนัศร์ใน ค.ศ. 2023 และชนะเลิศการแข่งขันอาหรับ แชมเปียนส์คัพ การย้ายทีมครั้งนี้ถูกมองว่าเป็นการเซ็นสัญญาครั้งประวัติศาสตร์ในการปฏิวัติวงการฟุตบอลซาอุดีอาระเบีย
โรนัลโดติดทีมชาติชุดใหญ่ครั้งแรกใน ค.ศ. 2003 ในวัย 18 ปี และปัจจุบันเขาเป็นผู้เล่นที่ลงสนามมากที่สุดและทำประตูมากที่สุดตลอดกาลของโปรตุเกส เขามีส่วนร่วมในการแข่งขันระดับเมเจอร์ของทีมชาติโปรตุเกสมากถึง 11 รายการ และทำประตูได้ถึง 10 รา่ยการ โดยทำประตูแรกได้ในฟุตบอลชิงแชมป์แห่งชาติยุโรป 2004 ซึ่งโปรตุเกสผ่านเข้าชิงชนะเลิศ ก่อนจะได้รับการแต่งตั้งเป็นกัปตันทีมใน ค.ศ. 2008 และใน ค.ศ. 2015 โรนัลโดได้รับการยกย่องโดยสหพันธ์ฟุตบอลโปรตุเกสให้เป็นนักฟุตบอลชาวโปรตุเกสที่ยิ่งใหญ่ที่สุด เขาพาโปรตุเกสคว้าถ้วยรางวัลแรกโดยชนะเลิศฟุตบอลชิงแชมป์แห่งชาติยุโรป 2016 ส่งผลให้เขาคว้ารางวัลบาลงดอร์ 2016 ตามด้วยแชมป์ยูฟ่าเนชันส์ลีก 2019 ซึ่งเขาเป็นผู้ทำประตูสูงสุดในการแข่งขัน เช่นเดียวกับเป็นผู้ทำประตูสูงสุดในฟุตบอลชิงแชมป์แห่งชาติยุโรป 2020 ซึ่งในรายการนี้เขายังกลายเป็นนักฟุตบอลชายที่ทำประตูในการแข่งขันทางการมากที่สุดในประวัติศาสตร์ และจากการลงสนามมากกว่า 200 นัด ส่งผลให้โรนัลโดเป็นนักฟุตบอลชายที่ลงสนามในนามทีมชาติมากที่สุดตลอดกาลตามบันทึกสถิติโลกกินเนสส์ใน ค.ศ. 2023
เขาเป็นหนึ่งในนักกีฬาที่มีชื่อเสียงโด่งดังและร่ำรวยที่สุดในโลก ได้รับการจัดอันดับโดยฟอบส์ให้เป็นนักกีฬาที่ได้รับค่าจ้างสูงที่สุดใน ค.ศ. 2016, 2017 และ 2023 และการจัดอันดับจากอีเอสพีเอ็นให้เป็นนักกีฬาที่มีชื่อเสียงที่สุดสามปีติดต่อกันใน ค.ศ. 2016–2019 รวมทั้งการยกย่องจากไทม์ให้เป็น 1 ใน 100 บุคคลผู้ทรงอิทธิพลของโลกใน ค.ศ. 2014 จากสถิติการทำประตูมากมาย ส่งผลให้โรนัลโดรับรางวัลฟุตบอลยอดเยี่ยมของฟีฟ่า ค.ศ. 2021 สำหรับผลงานโดดเด่นตลอดอาชีพ ในฐานะนักฟุตบอลชายที่ทำประตูให้ทีมชาติมากที่สุดตลอดกาล ตามด้วยรางวัลจากยูฟ่า ค.ศ. 2024 ในฐานะผู้ทำประตูสูงสุดตลอดกาลในการแข่งขันยูฟ่าแชมเปียนส์ลีก โรนัลเป็นนักกีฬาคนที่สาม และนักฟุตบอลคนแรกที่ทำรายได้เกิน 1 พันล้านดอลลาร์ และยังเป็นบุคคลที่มีผู้ติดตามบนสื่อสังคมมากที่สุดในโลก ด้วยจำนวนผู้ติดตามมากกว่า 1,000 ล้านคนผ่านทางเฟซบุ๊ก, ทวิตเตอร์, ยูทูบ และ อินสตาแกรม